Klaus til World Masters på Bagsværd 18. & 19. september 2013

Der var den 18-19 september World Masters Marathon kaproning på Bagsværd Sø. Der var i alt mere end 460 tilmeldte roerne fra det meste af verden. Jeg havde allerede i foråret besluttet, at det skulle prøves. Da jeg hentede mit startnummer i Bagsværd, kørte jeg ind på P-pladsen mellem en gammel russisk Skoda med en kajak på taget, og en spaniol med to kajakker på, og nede ved søen pakkede holdet fra Sydafrika deres kajakker ud af containeren. Jeg blev ret overvældet, og vældig spændt på om jeg kunne følge med i det hele taget når skuddet gik.

Vi var 60 mand på linjen ved start, Omar fra Argentina på den ene side og Paoluz fra Polen skulle have været på den anden, men der var ikke rigtigt plads og tid til at finde de helt rigtige pladser til alle, så da det så mest fornuftigt ud gik skuddet. Jeg havde tænkt, at jeg skulle ligge hårdt ud for at få nogle lidt hurtigere at hænge på, men jeg kunne slet ikke hænge med på starten, selvom jeg gav den, hvad jeg kunne. Jeg endte dog pænt midt i.

Vejret så ud til at kunne blive lidt at hvert og det blev det også. Jeg har før roet hvor torden har rumlet lidt i horisonten, men her blev det hele pakken, lige over hovedet på os. Masser af flotte lyn og bulder, egentlig fantastisk, men på kanten af det forsvarlige, vil nogen nok sige. Regn var der også en del af, men heldigvis ingen særlig vind.

5 runder og overbæringer skulle der til, men allerede efter anden runde, hvor vi havde skiftet lidt positioner i gruppen, kunne jeg trække fra. Uheldigvis var der langt op til næste gruppe og det var kun enkelte roere jeg kunne nå op til og forbi. Jeg kom ind som nummer 31 på lige over 2 timer.

Jeg fik en fantastisk oplevelse og vil opfordre alle til, hvis muligheden atter byder sig, at gribe den.

//Klaus